title: Odluka Vijeća (EU) 2021/918 od 3. lipnja 2021. o stajalištu koje treba zauzeti u ime Europske unije u okviru Odbora veleposlanika AKP-EU u pogledu izmjene Odluke br. 3/2016 Odbora veleposlanika AKP-EU o Centru za razvoj poduzetništva

text:
                  8.6.2021

                  HR

                  Službeni list Europske unije

                  L 201/25

         ODLUKA VIJEĆA (EU) 2021/918
         od 3. lipnja 2021.
         o stajalištu koje treba zauzeti u ime Europske unije u okviru Odbora veleposlanika AKP-EU u pogledu izmjene Odluke br. 3/2016 Odbora veleposlanika AKP-EU o Centru za razvoj poduzetništva
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 209. stavak 2. u vezi s člankom 218. stavkom 9.,
         uzimajući u obzir Sporazum o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisan u Cotonouu 23. lipnja 2000. (1),
         uzimajući u obzir prijedlog Europske komisije,
         budući da:

                     (1)

                     U članku 15. stavku 4. Sporazuma o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisanog u Cotonouu 23. lipnja 2000. (2) („Sporazum o partnerstvu AKP-EU”) navodi se da Vijeće ministara AKP-EU može delegirati svoje ovlasti Odboru veleposlanika AKP-EU.

                     (2)

                     Na 39. sjednici održanoj 19. i 20. lipnja 2014. u Nairobiju Vijeće ministara AKP-EU dogovorilo je u Zajedničkoj izjavi pokretanje urednog zatvaranja Centra za razvoj poduzetništva („CDE”). U tu je svrhu Vijeće ministara AKP-EU odobrilo delegiranje ovlasti Odboru veleposlanika AKP-EU kako bi taj odbor poduzeo daljnje mjere radi donošenja potrebnih odluka.

                     (3)

                     Odbor veleposlanika AKP-EU donio je 12. srpnja 2016. Odluku br. 3/2016 (3), o izmjeni Priloga III. Sporazumu o partnerstvu AKP-EU radi uvđenja potrebnih izmjena, uspostave novog pravnog okvira CDE-a od 1. siječnja 2017. i zadržavanja pravne osobnosti CDE-a isključivo za potrebe njegove likvidacije, od tog datuma.

                     (4)

                     Na temelju članka 2. stavka 1. Odluke br. 3/2016 upravitelj bi trebao osigurati provedbu pasivne faze, u kojoj CDE postoji isključivo za potrebe svoje likvidacije, počevši od 1. siječnja 2017., tijekom razdoblja od četiri godine ili sve dok CDE ne podmiri sva svoja potraživanja i unovči svu svoju imovinu, ovisno o tome što nastupi ranije.

                     (5)

                     CDE do 31. prosinca 2020. nije podmirio sve svoje obveze i unovčio svu svoju imovinu. Stoga je potrebno izmijeniti Odluku br. 3/2016 kako bi se osigurala pravilna provedba pasivne faze pod vodstvom upravitelja i kako bi se okončala ta faza. Kako bi se osigurao kontinuitet pasivne faze, izmjena Odluke br. 3/2016 trebala bi se primjenjivati od 1. siječnja 2021.

                     (6)

                     Odbor veleposlanika AKP-EU treba donijeti izmjenu Odluke br. 3/2016 na jednom od svojih sastanaka ili pisanim postupkom.

                     (7)

                     Primjereno je utvrditi stajalište koje treba zauzeti u ime Unije u okviru Odbora veleposlanika AKP-EU jer će predviđeni akt biti obvezujući za Uniju,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora veleposlanika AKP-EU u pogledu CDE-a jest sljedeće:

                        —

                        zamijeniti članak 2. stavak 1. Odluke br. 3/2016 Odbora veleposlanika AKP-EU sljedećim:

                              „1.   Europska komisija sklapa ugovor s upraviteljem kako bi se osigurala provedba pasivne faze od 1. siječnja 2017. sve dok CDE ne podmiri sva svoja potraživanja i unovči svu svoju imovinu.”;

                        —

                        odluka Odbora veleposlanika AKP-EU o izmjeni Odluke br. 3/2016 tog odbora primjenjuje se od 1. siječnja 2021.

            Članak 2.
            Ova Odluka stupa na snagu na dan donošenja.
            Nakon donošenja Odluka Odbora veleposlanika AKP-EU objavljuje se u Službenom listu Europske unije.

            Sastavljeno u Luxembourgu 3. lipnja 2021.

                  Za Vijeće

                  Predsjednik

               P. N. SANTOS

            (1)  SL L 317, 15.12.2000., str. 3.

            (2)  Sporazum o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisan u Cotonouu 23. lipnja 2000. (SL L 317, 15.12.2000., str. 3.).

            (3)  Odluka br. 3/2016 Odbora veleposlanika AKP-EU od 12. srpnja 2016. u pogledu revizije Priloga III. Sporazumu o partnerstvu AKP-EU [2016/1163] (SL L 192, 16.7.2016., str. 77.).


title: Odluka Vijeća (ZVSP) 2021/919 od 7. lipnja 2021. o izmjeni Odluke (ZVSP) 2018/1939 o potpori Unije radi univerzalizacije i djelotvorne provedbe Međunarodne konvencije o suzbijanju djela nuklearnog terorizma

text:
                  8.6.2021

                  HR

                  Službeni list Europske unije

                  L 201/27

         ODLUKA VIJEĆA (ZVSP) 2021/919
         od 7. lipnja 2021.
         o izmjeni Odluke (ZVSP) 2018/1939 o potpori Unije radi univerzalizacije i djelotvorne provedbe Međunarodne konvencije o suzbijanju djela nuklearnog terorizma
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 10. prosinca 2018. donijelo Odluku (ZVSP) 2018/1939 (1).

                     (2)

                     Odlukom (ZVSP) 2018/1939 predviđeno je provedbeno razdoblje od 36 mjeseci za aktivnosti iz njezina članka 1. od datuma sklapanja sporazuma o financiranju iz njezina članka 3. stavka 3.

                     (3)

                     Ured Ujedinjenih naroda za droge i kriminal i Ured Ujedinjenih naroda za borbu protiv terorizma u svojstvu provedbenih agencija zatražili su 6. travnja 2021. odnosno 16. travnja 2021. odobrenje Unije za produljenje provedbe Odluke (ZVSP) 2018/1939 do 30. studenoga 2022. zbog trajnih izazova koji su posljedica pandemije bolesti COVID-19.

                     (4)

                     Aktivnosti iz članka 1. Odluke (ZVSP) 2018/1939 mogu se nastaviti provoditi bez ikakvih utjecaja na financijska sredstva do 30. studenoga 2022.

                     (5)

                     Odluku (ZVSP) 2018/1939 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 5. Odluke (ZVSP) 2018/1939 zamjenjuje se sljedećim:

                  „Članak 5.
                  Ova Odluka stupa na snagu na dan donošenja.
                  Ona prestaje važiti 30. studenoga 2022.”.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 7. lipnja 2021.

                  Za Vijeće

                  Predsjednica

               F. VAN DUNEM

            (1)  Odluka Vijeća (ZVSP) 2018/1939 od 10. prosinca 2018. o potpori Unije radi univerzalizacije i djelotvorne provedbe Međunarodne konvencije o suzbijanju djela nuklearnog terorizma (SL L 314, 11.12.2018., str. 41.).


title: Odluka (EU) 2021/920 predstavnika vlada država članica od 2. lipnja 2021. o imenovanju trojice sudaca Suda

text:
                  8.6.2021

                  HR

                  Službeni list Europske unije

                  L 201/28

         ODLUKA (EU) 2021/920 PREDSTAVNIKA VLADA DRŽAVA ČLANICA
         od 2. lipnja 2021.
         o imenovanju trojice sudaca Suda
         PREDSTAVNICI VLADA DRŽAVA ČLANICA EUROPSKE UNIJE,
         uzimajući u obzir Ugovor o Europskoj uniji, a posebno njegov članak 19.,
         uzimajući u obzir Ugovor o funkcioniranju Europske unije, a posebno njegove članke 253. i 255.,
         budući da:

                     (1)

                     Mandati četrnaestoro sudaca i šestero nezavisnih odvjetnika Suda istječu 6. listopada 2021.

                     (2)

                     Potrebno je provesti imenovanja za popunjavanje tih mjesta za razdoblje od 7. listopada 2021. do 6. listopada 2027.

                     (3)

                     Predloženo je da se g. Siniši RODINU produlji mandat suca Suda.

                     (4)

                     Predloženo je da se g. Françoisu BILTGENU produlji mandat suca Suda.

                     (5)

                     Predloženo je da se na prvi mandat kao sudac Suda imenuje g. Zoltán CSEHI.

                     (6)

                     Odbor osnovan člankom 255. Ugovora o funkcioniranju Europske unije dao je povoljno mišljenje o prikladnosti navedenih kandidata za obnašanje dužnosti suca Suda,

               DONIJELI SU OVU ODLUKU:

            Članak 1.
            Sucima Suda za razdoblje od 7. listopada 2021. do 6. listopada 2027. imenuju se:

                        —

                        g. Siniša RODIN,

                        —

                        g. François BILTGEN,

                        —

                        g. Zoltán CSEHI.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 2. lipnja 2021.

                  Predsjednik

               N. BRITO